Mogens Nørgård Pedersen (KD), 2004-05-12:
Som forslagsstiller er det lige før, at man bliver helt euforisk.
Det er jo ikke hver dag, at et oppositionsparti oplever, at et lovforslag bliver modtaget på den måde.
Så nu skal jeg da prøve at komme ned ad euforiens stige igen.
Vi er naturligvis glade for den positive modtagelse, som lovforslaget har fået.
Det er klart, at vi gerne så, at det blev vedtaget, så det kunne træde i kraft så hurtigt som muligt.
Jeg kan da også oplyse, at vi jo, da vi fremsatte forslaget, selvfølgelig havde gjort vores hjemmearbejde, og at der også i bemærkningerne til lovforslaget rent faktisk er økonomiske beregninger og statistik over, hvor mange personer det her forslag kan komme til at vedrøre.
Så jeg synes, at vi er langt på vej i den research og det baggrundsarbejde, som skal gøres.
Vi er naturligvis glade for, at ministeren i næste samling vil fremsætte et forslag, når det har været ude i høring, og vi har selvfølgelig en forventning om, at det meget kommer til at matche det forslag, som ligger her.
Jeg er også glad for at høre, hvis man skal være lidt i drillehjørnet, at det jo er lidt andre meldinger, der lyder fra regeringen i dag.
Vi har faktisk i januar måned stillet et § 20-spørgsmål til socialministeren, hvor hun ikke kunne gå ind for den her tankegang.
Derfor er det jo glædeligt, at selv et lille parti som Kristendemokraterne kan være med til at skubbe til regeringen, og det giver virkelig lyst til det politiske arbejde.
Der er dog et par ting, som jeg lige skal gøre opmærksom på ud over det, jeg har nævnt, og det var Venstres ordfører, der var inde på, at det var overenskomststof.
Vi ved godt, at der er en hel del, der har den ret til orlov i forbindelse med pleje af døende inde i deres overenskomst, men det er for at tage hånd om de 40 pct., som altså ikke er dækket.
Så det har vi faktisk taget højde for.
Så til Socialdemokraternes ordfører: Når vi nu siger - og jeg kan godt forstå, at Socialdemokraternes ordfører var indstillet på, at det godt kunne være 4 uger - at vi går op på de 4 uger, så er det selvfølgelig af hensyn til den, der har orloven, men også af hensyn til arbejdsgiveren, sådan at han har mulighed for at opsige den medarbejder, man eventuelt tager ind i et vikariat; så det er altså også deri det ligger. Dansk Folkeparti var meget, meget, meget positive, og vi er naturligvis også glade for at høre, at det har dækning i den side af salen.
Det Konservative Folkeparti nævnte ligestilling.
Ja, det er godt, at vi får ligestilling også på det her område, og derfor vil jeg gerne takke for den positive bemærkning fra den side.
Også tak til SF, det var jo ubetinget, og det er også, som jeg tidligere har nævnt, fordi vi faktisk mener, at det her er gennemarbejdet.
Det Radikale Venstre var lidt i tvivl om, om man skulle stemme for eller stemme gult.
Nu kan vi jo så se, om det når
at komme til afstemning i den her samling.
Der er jo ingen grund til at få noget stemt ned, som er blevet så positivt modtaget.
Jeg erkender, at det er sent i samlingen, det er fremsat, men glæder mig dog trods alt over modtagelsen og til, at vi til efteråret - jeg vil sige jo før, jo bedre - kan få vedtaget om ikke forslaget, som det ligger lige her, så i hvert fald noget, der ligger tæt på og selvfølgelig gerne forbedret, hvis det måtte være muligt.